"La visió més macro ens permet veure que l'economia social té una immensa capacitat d'adaptació i innovació, els ateneus en són el reflex i fent ús d'aquesta plasticitat estan ajustant els seus serveis a les necessitats reals del territori".
Sergi Rufat, és soci co-fundador de Tandem Social, SCCL a qui se li ha encarregat l'oficina de coordinació de la Xarxa d'Ateneus Cooperatius i Projectes Singulars.
És llicenciat en Ciències Econòmiques per la Universitat Pompeu Fabra i té una llarga trajectòria en el món de la consultoria per a l'economia social i l'emprenedoria transformadora.
La xarxa d'ateneus cooperatius agrupa a la vegada més de 120 entitats públiques i privades d'arreu del territori.
Quins són els principals avantatges i quines dificultats genera?
La Xarxa d'Ateneus Cooperatius està formada per 10 Ateneus Cooperatius, distribuïts per tota Catalunya i que actuen com a antenes i altaveus de l'economia social al territori, amb l'objectiu d'identificar les necessitats i les oportunitats de l'economia social i cooperativa.
Treballen per dinamitzar, multiplicar i estimular les iniciatives i les potencialitats de l'economia social i cooperativa per crear riquesa al territori i ocupació estable de qualitat.
Estem davant d'un programa innovador i transformador que no vol crear noves estructures, sinó aprofitar els actors existents al territori i que siguin aquests els impulsors d'accions destinades a visibilitzar i promoure el model cooperatiu perquè la ciutadania se'n beneficiï.
Cada Ateneu Cooperatiu, està format de mitja per 12 entitats del territori amb diferent naturalesa, que teixeixen aliances i co-construeixen estratègies per assolir un objectius comuns, el que resulta en un enfortiment del territori i generació de riquesa.
En aquesta línia, els avantatges que aporta la xarxa són la voluntat transformadora i la doble intercooperació entre els diferents agents que integren els Ateneus Cooperatius i entre ells mateixos, és a dir, Ateneus Cooperatius que comparteixen bones pràctiques i metodologia en diferents espais.
Ja tenim a hores d'ara territoris cada cop més connectats i entitats intercooperant activament per un mateix objectiu.
I aquesta estructuració de l'economia social basada en l'activació de les aliances i el treball conjunt és el principal repte ja que en depenen els resultats que es volen assolir.
Aquesta xarxa de xarxes que és la Xarxa d'Ateneus està formada per entitats de diversa naturalesa, públiques, privades, comarcals, locals, grans i petites, sovint la seva articulació és complexa i més quan es tracta de treballar plegades per a la consecució d'uns objectius ambiciosos.
L'altre gran repte original és apropar l'economia social al territori i per això cada Ateneu ha d'esdevenir un servei de referència d'economia social i cooperativa amb les dificultats que es deriven d'una realitat en la que cada territori és diferent en quant a tradició d'economia social, dinàmiques d'intercooperació o densitat de l'ecosistema.
Un dels objectius principals de la xarxa d'ateneus cooperatius és la creació d'ocupació estable i de qualitat arreu del territori, aprofitant totes les potencialitats de l'economia social i cooperativa.
Quin balanç podeu fer durant aquest primer semestre?
El balanç durant el primer semestre és molt positiu, els Ateneus Cooperatius s'estan esforçant per donar-se a conèixer i posicionar-se en el territori per tal d'aconseguir ser un referent i assolir els objectius.
Així mateix, el territori està responent i apostant per participar en els diferents espais generats.
S'han creat, per exemple, Taules Territorials lligades a cada Ateneu Cooperatiu que actuen com a espais d'observació, reflexió del territori i proposta i que estan integrades per diversitat d'agents que són peces claus per a enfortir l'economia social al territori: centres educatius, universitats, ajuntaments, entitats, sindicats, agrupacions d'empresaris...
Durant els primers mesos, els Ateneus Cooperatius han organitzat més de 500 accions en les que han participat al voltant de 5.000 persones.
Per tal d'assolir els objectius, els Ateneus Cooperatius, estant sent innovadors en la implementació de les accions, alguns exemples, poden ser "Els dilluns de l'economia social i solidària" impulsats per l'Ateneu Cooperatiu del Vallès Occidental, un espai que permet el debat i la reflexió per aprendre i conèixer una economia pensada en les persones, els Premis Micaela Chalmeta per donar suport a la creació de noves cooperatives als diferents districtes de la ciutat de Barcelona impulsat per l'Ateneu Cooperatiu Coòpolis, o les jornades sectorials organitzades per l'Ateneu Cooperatiu del Camp de Tarragona.
En el que portem d'any, s'han realitzat 299 acompanyaments per a la constitució de noves empreses de l'economia social i cooperativa, resultant, fins al moment en 49 noves empreses que generen 233 llocs de treball estable i de qualitat.
Així mateix, s'han creat 6 taules territorials que actuen com a espais d'observació reflexió del territori i proposta i que estan constituïdes per actors claus del territori més enllà de les entitats que integren els Ateneus Cooperatius com poden ser centres educatius, prescriptors (gestories, assessories, tècnics d'ajuntaments,...), cooperatives del territori, Serveis Territorials de la Generalitat, sindicats, agrupacions d'empresaris, etc que treballen per establir les línies estratègiques d'actuació.
Tot i així, no ens hem de quedar només amb els resultats quantitatius, sinó amb els resultats de caire més qualitatiu que s'estan assolint i que són més intangibles: treball en xarxa per assolir reptes comuns, intercooperació, co-construcció d'un model d'autogestió, visibilització i sensibilització d'un model poc conegut en l'àmbit acadèmic a joves universitaris i de centres de formació professional, etc
Des de la visió global que dóna la coordinació del projecte.
Creus que els serveis oferts des dels ateneus cooperatius han donat resposta a les necessitats del territori?
La visió més macro ens permet veure que l'economia social té una immensa capacitat d'adaptació i innovació, els ateneus en són el reflex i fent ús d'aquesta plasticitat estan ajustant els seus serveis a les necessitats reals del territori.
En aquesta primera edició, es va llençar un pla de treball homogeni per a tots els Ateneus Cooperatius, però cada territori és diferent i els equips de persones que conformen els ateneus estan fent una magnífica feina adaptant les accions a les necessitats i especificitats del territori, compartint pràctiques i metodologies per ser més forts i capaços de donar la millor resposta.
Els números parlen per si sols, cada Ateneu Cooperatiu té una mitjana de 500 persones participants s'està assessorant a una mitja de 30 projectes i estan arribant a un públic absolutament nou.
Creiem que tot això confirma que hi havia una demanda no coberta fins al moment.
Com t'imagines el futur de la xarxa d'ateneus cooperatius (d'aquí 5 anys)
Els propers anys ens imaginem havent consolidat una xarxa formada per 20 Ateneus Cooperatius autogestionats a tota Catalunya, sumant noves entitats que tinguin ambició de reforçar el desenvolupament local i l'ocupació de qualitat, amb plans de treball adaptats a les necessitats territorials.
Els objectius òptims a assolir en els propers anys són: reforçar les dinàmiques d'intercooperació entre les diferents organitzacions de l'economia social; fomentar l'arrelament territorial i desenvolupament local, que qualsevol persona que vulgui apostar per una nova fórmula de fer economia tingui a prop seu un espai de referència que el pugui informar i recolzar en l'arrancada i consolidació de la seva iniciativa, que qualsevol infant o jove tingui a l'abast referents d'emprenedors i empreses transformadores.
En definitiva, fer que el model cooperatiu sigui el futur de l'economia i l'empresa: un model que promou l'empoderament de les persones, la solidaritat, la intercooperació i dóna resposta als nous reptes i a les necessitats territorials.
Però cal a mig termini saber aprofitar l'impuls que suposen els recursos del programa Xarxa d'Ateneus Cooperatius per generar un salt qualitatiu, innovar construint un model d'ateneu autosostenible que asseguri a llarg termini la tasca imprescindible d'identificació de necessitats del territori i generació de respostes per a resoldre-les.
Fa un parell de setmanes, vam estar convidats a presentar la Xarxa d'Ateneus Cooperatius a Brussel·les, en el marc del REVES Excellence Award 2017, allà, vam ser conscients del potencial de rèplica que té el programa en altres territoris.
En definitiva, d'aquí 5 anys, volem que Catalunya esdevingui un referent a nivell internacional en l'àmbit cooperativista i que la Xarxa d'Ateneus Cooperatius sigui un programa a replicar en altres territoris.